Papersnake/gushiwen huggingface dataset:
寄雪蓬姚使君
乐雷发（宋代）

赠君昆吾湛卢之宝剑，青雀黄龙之巨航。
县黎垂棘之美玉，都梁笃耨之名香。
佳人佳人在何处，濯足洞庭望八荒。
葛车馡馡薜芷绿，欲往从之道阻长。
倚宝剑兮翼轸，胶巨航兮沅湘。
玉以彰君子洁身之德，香以表骚人流世之芳。
我所思兮隔秋水，天吴翕忽蛟螭翔。
佳人佳人蹇谁与，爱而不见心衋伤。
过故无
徐积（宋代）

不似严生乞会稽，一身名义总无非。何须佩印如金斗，若论还无胜锦衣。

行处眼前新事满，坐来门外故人稀。有时载酒寻闾巷，认得当年老父归。
句
李申子（宋代）

深城市红尘怎得侵，骨云岩桧老险惊。

兴废一掬清泉酌，沈寂徘徊觅句听。
偈颂十六首
释如净（宋代）

善行者不移双足，善入者不动双扉。
清秋夜冷波心月，谁问安禅友亦稀。
留别受禅师
郭祥正（宋代）

长沙多禅翁，受也予所慕。清犹玉潭冰，不著纤垢污。

坚如岁寒玉，不入蝼蚁蠹。一听玄谈玄，银潢自天注。

源流何其长，涌绝曹溪路。请陈会面初，赤白照窗户。

短鞭驱瘦马，一蹶复一步。北趋林下门，解榻欣我遇。

圆瓜剖青瑶，激齿寒浆聚。支筇拈古语，法乐过韶濩。

廓然外生死，头角白牛露。师云三百年，儒者莫尔悟。

自兹往游数，道合忘细故。倏忽捧边徼，狡穴首招谕。

微功有司奏，一命金阙赴。扁舟泊沙尾，行色业已具。

惆怅难再留，何以慰心素。日月若驰駃，报体孰坚固。

愿期圆照中，生生迭相度。回首欲无言，月上潇湘渡。
吴中舟行口号七首 其二
周紫芝（宋代）

雨入青秧水满川，吴侬相对话丰年。时人尽说吴中好，看我苏常买薄田。
美人临镜
袁中道（明代）

薤叶依稀印，香绳取次松。
睡眸犹少力，酒晕不销浓。
髻就山争出，眉成月又重。
若非形与影，未必肯相容。
春寒
陆游（宋代）

故岁无多雪，新春乃尔寒。
柴车归里社，茅舍老江干。
客熟沽醨啜，孙痴索饭抟。
更怜菘芥长，殊胜仰园官。
忆乡歌四首
冯梦得（宋代）

塞上秋始肃，野草叶叶黄。
侬家有菊花，灼灼不忧霜。
塞上行
曹松（唐代）

上将拥黄须，安西逐指呼。离乡俱少壮，到碛减肌肤。

风雪夜防塞，腥膻朝系胡。为君乐战死，谁喜作征夫。
得丁求安书云叠石境于溪心嵲然如江上之矶作
王洋（宋代）

心重吴山老，天教闲许长。
事多因醉遣，心半为山忙。
宴奉使杨御药致语口号
史浩（宋代）

神圣相承乐太平，尊贤贵老有真情。煌煌凤翮飞丹检，赫赫轺车下紫清。

觞豆交酬当美景，笙竽合乐起新声。客星今喜使星聚，乾象森罗彻晓明。
挽尤延之尚书
陈傅良（宋代）

自为师说竟谁宗，每事持平属此翁。
有志政须名节是，斯文非独语言工。
要令举世人材出，合在前朝行辈中。
安得长年留把柁，后来各与一帆风。
还家有作
李昭玘（宋代）

还家春已晚，风雨误归期。饮啖嬉儿笑，形容吠犬疑。

江山犹似梦，巾箧谩多诗。未负东园醉，桃花正此时。
鹧鸪天（寿吴倅·九月初七）
李刘（宋代）

恰则重阳信宿前。菊潭先寿濮阳仙。暂陪明月清风夜，共醉孤云落照边。

群玉府，紫微天。看看东璧二星连。月中斫桂吴夫子，定是长生不记年。
绝句
卢秉（宋代）

十月都门风薄衣，捣砧声重雁南飞。野人不识长安乐，且趁鲈鱼一棹肥。
纪时
华岳（宋代）

古今多少好英雄，未必奸邪未必忠。
上党鼎膏流地白，长平坑必溅天红。
三边传檄兵虽息，二榷开场货未通。
更愿年丰富金帛，饱装驼驾为和戎。
紫薇花 其二
曾肇（宋代）

明丽碧天霞，千茸紫绶花。香开荀令宅，艳入孝王家。

几岁自荣辱，高情方叹嗟。有人移上苑，犹足占年华。
冬暖颇有春意追忆成都昔游怅然有作
陆游（宋代）

濯锦江边罨画楼，金鞭曾护犊车游。
纷纷万事反乎覆，落落一身淹此留。
刻烛赋诗空入梦，倾家酿酒不供愁。
探春歌吹应如昨，亦有朋侪记我不？
白莲社图
陶安（明代）

儒墨殊科混杂居，忘形拟作虎溪渔。花开冰雪暑不到，月在涟溪天自如。

座有名贤仍嗜酒，门无时贵暂停车。东林此会何潇洒，可是丹青得绪馀。
元应善利真人祠
唐仲友（宋代）

天子锡荣号，贲我灵宫祠。
吾道岂加损，群心自瞻依。
峩峩芙蓉冠，剑佩明朱衣。
自周迄於今，千载弥光辉。
枕上闻雪复作，方以为喜，起岩再示新诗，复
范成大（宋代）

三白何忧稼穑艰，天於玉粒未吾悭。
不知夜色明空外，但觉朝寒到梦间。
谁子骑驴吟灞上，何人跋马客蓝关。
争如睡熟蒲团上，静听饥鸦啄屋山。
五月十四日夜梦一僧持诗编过予有暴雨诗语颇
陆游（宋代）

黑云塞空万马屯，转盼白雨如倾盆，狂风疾雷撼乾坤，壮哉涧壑相吐吞。
老龙腾拏下天阍，鳞间火作电脚奔。
巨松拔起十年根，浮槎断梗何足论。
我诗欲成醉墨翻，安得此雨洗中原，长河衮衮来昆仑，鹳鹊下看黄流浑。
夜月
赵蕃（宋代）

晓枕厌蝇声，昏蝉复乱鸣。
耳根喧自合，心地寂常生。
习气存诗句，平生爱月明。
钟情在我辈，安得到无情。
题江山风月楼三首
姚勉（宋代）

明月清风不用钱，谪仙吟思浩无边。
此清若也钱能买，金谷人须胜谪仙。
理故书二首
刘克庄（宋代）

难窥一字脚，空皱两眉头。
孤露无三乐，凄凉有四愁。
诗疵撚须改，丹走出神求。
元不离禅榻，当年遍九州。
重过秘书旧房，因题长句（时为赞善大夫）
白居易（唐代）

阁前下马思裴回，第二房门手自开，昔为白面书郎去，

今作苍须赞善来。吏人不识多新补，松竹相亲是旧栽。

应有题墙名姓在，试将衫袖拂尘埃。
和毋仲山雨后 其一
苏过（宋代）

柴门似郊居，烟草碧萋茜。君能慰幽独，数面情已眷。

山雨洗茅屋，耳目清如浣。凭君发妙语，笔有书万卷。
冯刑部索书册 其一
徐渭（明代）

仙吏县鱼挟佩赊，棘槐日仄出西衙。起笼綵辔垂归马，独抱丹书坐落花。

笑向烛边求缓议，泣从车下发深嗟。致君有术宁遗此，莫认萧曹但法家。
边将
唐求（唐代）

三千护塞儿，独自滞边陲。老向二毛见，秋从一叶知。

地寒乡思苦，天暮角声悲。却被交亲笑，封侯未有期。
顾十二况左迁过韦苏州房杭州韦睦州…以继三君子之风焉
刘太真（唐代）

宠至乃不惊，罪及非无由。奔迸历畏途，缅邈赴偏陬。

牧此凋弊历，属当赋敛秋。夙兴谅无补，旬暇焉敢休。

前日怀友生，独登城上楼。迢迢西北望，远思不可收。

今日车骑来，旷然销人忧。晨迎东斋饭，晚度南溪游。

以我碧流水，泊君青翰舟。莫将迁客程，不为胜境留。

飞札谢三守，斯篇希见酬。
涂子野九岁子名驹字千里戏作绝句 其一
孙觌（宋代）

日角珠庭秀两眉，谁家有此宁馨儿。莫惊堕地驹千里，久见参天桂一枝。
云寄失足几堕 其一
林俊（明代）

老难筋力出应稀，蒙密青冈取径微。石洞云閒喜人迹，故教藤刺强留衣。
句
翁宏（五代）

万木本秋里，孤膛半夜猿。
次许秀才韵二首
裘万顷（宋代）

拙工不量力，自谓中了了。
高谈盖一座，众可己独否。
斯道临斧斤，汗背血两手。
旁观信善斲，莫肯告以道。
浣溪沙
顾信芳（清代）

一雁横飞万里秋。西风人倚木兰舟。萧萧南浦碧云稠。

肠是有情牵别恨，心因无蒂殢离愁。夕阳影里凭危楼。
满庭芳
蔡伸（宋代）

秦洞花迷，巫阳梦断，夜来曾到蓝桥。洞房深处，重许见云翘。蕙帐残灯耿耿，纱窗外、疏雨萧萧。双心字，重衾小枕，玉困不胜娇。

寻常，愁夜永，今宵更漏，弹指明朝。叙深情幽怨，泪裛香绡。记取于飞厚约，丹山愿、别选安巢。骖鸾去，青霄路稳，明月共吹箫。
次韵吴户曹师道秋雨
刘挚（宋代）

西风日已肃，凉雨霏层阴。丰泽饱岁事，徂节惊壮心。

寒虫搅夜思，沧浪梦秋衾。欲谢茂陵病，谁怜庄舄吟。
道中即事
方岳（宋代）

晨光漏日鸟深春，况此泥行雨宿人。
夜半瓦鸣惊梦觉，悔将篷笠当劳薪。
送僧机素还东嘉
林逋（宋代）

康乐遗踪地，言归已有期。
江流富春阔，山沓括苍危。
锡润飞晴霭，罗寒滤晓澌。
东岩有幽石，应许折松枝。
秋声
释道潜（宋代）

古槐花落小中庭，夜半风来捲叶鸣。颍水先生如尚在，呼儿应问此何声。
观进黄柑
邵伯温（宋代）

果州多黄柑，初比橘柚贱。
一朝贡神州，妙极天下选。
使者谨共时，顿首乃敢遣。
越江吟
苏易简（宋代）

神仙神仙瑶池宴。片片。碧桃零落春风晚。翠云开处，隐隐金舆挽。玉麟背冷清风远。
中秋夜半乘醉登华盖山弄月作歌戏效李五峰
王又曾（清代）

太玉仙人骑白鹿，手扶天风上云麓。青琉璃界白玉盘，贴在天心十分足。

九点苍烟湿不收，一杯海水清堪掬。醉揩双眼视乾坤，冷伴姮娥写幽独。

桂华泣露黄丛丛，香浓梦遥秋满空。踏翻片云躧天路，瞬息径到蓬来宫。

蓬莱宫，沧海东，上有芝田年屡丰。仙家耕作鞭苍龙，食之不死颜常童，曷为复归麈纲中。

三生石上含真子，凉影潇潇清在水。一片江山入梦深，谁来共喻无言旨。

鞭变苔凤不可求，鸡栖鸐笼愁复愁，山高月明聊以祛繁忧。

捣霜玄兔何时辍，横笛苍凉怨玉虬。
挽陈东湖
赵必象（宋代）

东湖地百弓，左柳右芙蓉。
老屋三间月，童颜七十翁。
晓凉快吟屦，晚霁醉渔篷。
一夜西风惨，池荷不敢红。
五言道中见新月寄内
沈遘（宋代）

离别始十日，已若十岁长。行行见新月，泪下不成行。

念我一身出，万里使临湟。王命不得辞，上马犹慨慷。

一日不见君，中怀始徊徨。我行朔方道，风沙杂冰霜。

朱颜最先黧，绿发次第苍。腰带减旧围，衣巾散馀香。

邮亭苦夜永，灯火寒无光。独歌使谁和，孤吟讵成章。

辗转不得寐，感极还自伤。思君知何如，百语不一详。

胡雁方南飞，玉音未可望。愿君爱玉体，日看庭树芳。

欲知归期蚤，东风弄浮阳。
临终诗
傅得一（宋代）

平生胆气清高，抱道长乐逍遥。
天地阴阳反覆，云收雾卷丹霄。
西江月·务本颐生至理
侯善渊（元代）

务本颐生至理，迷源入死之机。亡邪守正更何疑。自有玄玄妙趣。赤子嬉游阆苑，青童笑指瑶池。西江月里折丹枝。保益精神久视。
岁在锻丑年始七十年正旦日书事
富弼（宋代）

生圣明明许从心，山川风月恣游寻。
此中若更论规矩，籍外闲人不易禁。
荆州乐三首 其二
宗夬（南北朝）

章华游猎去，纪郢从禽归。溶溶紫烟合，郁郁红尘飞。
即事二首·其二
汪藻（宋代）

双鹭能忙翻白雪，平畴许远涨青波。
钩帘百顷风烟上，卧看青云载雨过。
小孤山
童潮（宋代）

长江万里来，一砥中流峙。
巨浸没根深，孤峰插汉起。
倒回三峡流，独据九江水。
真是海门关，波涛险莫比。
春渚
宋庠（宋代）

溪上照奫沦，吾缨此濯尘。风清琴籁细，波浸沼毛春。

处裔蛟何待，鸣雍鹭自驯。直钩聊适兴，底处饵文鳞。
拟赠晋江御史陈公
黄文琛（清代）

皇帝二十有三祀，岁在癸卯月建已。万人一口呼太平，欢动朝廷真御史。

御史献言职所司，以言得罪焉敢知。伤威纵敌愤所切，高位可复贪牖尸。

一封朝奏天子圣，贵人惨懔惊名姓。我皇大度古来无，特蒙褒许更成命。

爱公宿学慕公久，心倾此事尤頫首。公昔释褐岁壬辰，九重忧旱求直臣。

謇辞论列刘给谏，先贤后哲同超伦。眼中再见朱云人，延英但少张将军。

魏公妩媚作何语，沈沈温室不可闻。公身决为当世用，公文岂独吾曹诵。

更须湔剔谋本根，廓清六合安鸾凤。
谋生
吴惟信（宋代）

谋生一事到成功，消得湖边地几弓。韦曲有花留杜老，洛阳无客问卢仝。

春风燕子虚檐外，夜雨蛩声小径中。所立规模虽冷淡，绝胜弹铗旧漂蓬。
乌夜啼
杨光溥（明代）

琐窗未启天欲明，栖乌枝上啼有声。闺中少妇梦初觉，闻罢啼声双泪落。

尔啼应有赦，不管人离别。閒眼望郎郎不来，楼外斜横半边月。
寄怀家工部仞千 其四
徐仲山（清代）

弱冠曾歆李杜名，怜渠秀骨本天成。阳春白雪凭谁和，凤管鸾笙赖尔赓。

司马才高凌汉代，雕龙手妙接西京。休将彩笔题桥柱，留作升平雅颂声。
游西禅
伍乔（五代）

远岫当轩列翠光，高僧一衲万缘忘。
碧松影里地长润，白藕花缘水亦香。
云自雨前生净石，鹤于钟后宿长廊。
游人恋此吟终日，盛暑楼台早有凉。
效陆士衡百年歌十首 其五
黄省曾（明代）

五十时，典章通习称老成。分符伏轼寄专城，祗奉社稷司职勤。

不得丘壑怡性情，所求竹帛垂令名。高堂朱户奈乐何，高堂朱户奈乐何。
六州歌头 渊明祠
袁去华（宋代）

柴桑高隐，丘壑岁寒姿。北窗下，羲黄上，古人期。俗人疑。

束带真难事，赋归去，吾庐好，斜川路，携筇杖，看云飞。

六翮冥冥高举，青霄外、矰缴何施。且流行坎止，人世任相违。

采菊东篱。

正悠然、见南山处，无穷景，与心会，有谁知。琴中趣，杯中物，醉中诗。

可忘机。一笑骑鲸去，向千载，赏音稀。嗟倦翼，瞻遗像，是吾师。

门外空馀衰柳，摇疏翠、斜日辉辉。遣行人到此，感叹不胜悲。

物是人非。
和济叔兄书斋言志 其三
彭汝砺（宋代）

旅人汲汲赴前程，奔走川途不暂停。踪迹无如今困蹇，才谋不似旧精灵。

雍容可羡云中雁，浩荡来随水面萍。富贵功名皆外物，艰难险阻亦须经。
秦淮竹枝词 其一
周在浚（清代）

布幔朱阑饰彩舟，少年箕踞放中流。三弦拨动《凉州》调，故老听来尽白头。
渌水曲
李白（唐代）

渌水明秋月，南湖采白蘋。
荷花娇欲语，愁杀荡舟人。
醉落魄
张抡（宋代）

红芳紫陌。韶华花花花花花。花花弄花花花色。不比西风，吹落花花花。

乾坤造化花花花。都缘一气潜相易。观时感事成嗟惜。惟有乔松，不改旧时碧。
吴许越成
左丘明（先秦）

吴王夫差败越也夫椒，报槜李也。遂入越。越子以甲楯五千保也会稽，使大夫种因吴太宰嚭以行成。

吴子将许之。伍员曰：“不可。臣闻之：‘树德莫如滋，去疾莫如尽。’昔有过浇杀斟灌以伐斟鄩，灭夏后相。后缗方娠，逃出自窦，归也有仍，生少康焉，为仍牧正。惎浇能戒之。浇使椒求之，逃奔有虞，为之庖正，以除其害。虞思也是妻之以二姚，而邑诸纶，有田一成，有众一旅。能布其德，而兆其谋，以收夏众，抚其官职；使女艾谍浇，使季杼诱豷，遂灭过、戈，复禹之绩。祀夏配天，不失旧物。今吴不如过，而越大也少康，或将丰之，不亦难乎？勾践能亲而务施，施不失人，亲不弃劳，与我同壤而世为仇雠。也是乎克而弗取，将又存之，违天而长寇雠，后虽悔之，不可食已。姬之衰也，日可俟也。介在蛮夷，而长寇雠，以是求伯，必不行矣。”

弗听。退而告人曰：“越十年生聚，而十年教训，二十年之外，吴其为沼乎！”
茅林八景 其四 禅寺晚钟
庄昶（明代）

暝翳寒城雨，明催古路人。胸中纷扰梦，断我几黄昏。
瑶华 荼蘼
徐瑶（清代）

东君老矣，鹈鴂声中，正楝花风急。园林绿满，把一晌，花事今番多歇。

后尘谁殿，蚤开到、荼蘼香坼。罥半廊、粉面霓裳，惯抓玉钗堪惜。

思量原自差池，怪不合春初，故里轻掷。琼葩淡艳，飞遍处，纵忆也应无及。

凭谁窨取，时领略，琉璃新碧。更得他，香梦成时，说与离人消息。
夜宿新河口（二首）
魏观（明代）

舟人劳暂息，舣棹近柴扉。
月过渔舟迥，星流鹤渚微。
愁心千绪集，归计十年违。
只有贫如故，秋深尚葛衣。¤
秋坐碧玉楼 其一
陈献章（明代）

造次中秋过，商量九日来。诗将秋景淡，菊共老人开。

时节陶潜醉，江山宋玉哀。平生沧海意，不受白鸥猜。
寿张京尹十首
彭龟年（宋代）

欲颂公侯学鲁人，怕冲大尹罢能吟。
亦知已有长生诀，四益斋中四益箴。
送广东潘帅移镇湖南十口号
曾丰（宋代）

教条花目不胜多，借使上碑能几何。
不似民间乱收拾，从头分入广州歌。
十月十二日到慈云见去岁与龄叟诗因次韵
陈著（宋代）

短筇敲路又投西，满眼皆诗不用题。
风撼材声如海怒，天铺雪意放云低。
自怜白发貂裘敝，欲借红炉纸帐栖。
记取年年此时节，两翁一醉笑扶携。
宪使张虚舟谒韶阳文献祠敬简小诗
陈谟（明代）

随车清雨洗边尘，散作韶阳十月春。累世风霜为阀阅，一壶冰雪是精神。

民沾德泽安生聚，君遣皇华遍度询。此日貂蝉辉绣斧，千年风度俨相亲。
又次韵五首 其二
张嵲（宋代）

离尤南去本无因，阴骘忠嘉自有神。敌国犹强谗间露，君王宵旰忆良臣。
独饮寓斋藤花下
姚燮（清代）

络叶彯藤万帚花，小楼平对远山遮。渟渟泓水摇烟影，袅袅疏襟走日华。

今晓帘阴堆暗絮，隔樽虫翅堕轻纱。缬吾醉眼天如黛，黛色天青是叶斜。
和陈无逸中秋风雨
牟巘五（宋代）

病攻我剧声摩垒，月避人深目眯糠。
一盏浊醪如许障，诸余不容苦思量。
次韵吴少保春日四首 其一
项安世（宋代）

正从濠上看鯈鱼，忽向宫中佩虎符。出处自殊心自一，依前鱼乐满江湖。
送李比部于鳞出守顺德
黎民表（明代）

英妙山东出，圭璋信国珍。灵篇秘海渎，宝剑动星辰。

擢桂因才隽，分曹以德邻。冥心谢流辈，倾意在交亲。

潘岳宦从拙，扬雄家素贫。河山聊发兴，簪绂暂随身。

丹地含香久，苍生掩泪频。圣情纡内郡，雅意用儒绅。

襟带幽并外，风烟灞浐津。建旌冲晓雾，鸣玉起行尘。

止解询遗逸，何须问近臣。燕巢公府静，草积射堂春。

故老皆扶杖，馀波尽饮醇。仪章从脱略，翰藻得情真。

嗟尔匡时器，怜予避地人。知名从白社，倾盖枉朱轮。

一以云霄隔，偏愁年鬓新。浮荣空自遣，良觌杳何因。

所企归钧轴，深渊有纵鳞。
春日偶题
陈渊（宋代）

未可郊原纵晓鞍，人间犹似有轻寒。春光不似常年短，过了清明更好看。
锁窗寒 题玉山草堂
钱霖（元代）

书带生香，忘忧弄色，四窗虚悄。茅茨净覆，栋宇洗空文藻。卷珠茅，雨痕暮收，绮罗静隔红尘岛。对纸屏素榻，拂潭烟树，扫檐风条。深窈。西园晓。似日照炉峰，数声啼鸟。琼莲倚盖，晓水靓妆孤袅。浣花溪，尚余旧春，＊芳剩馥吟未了。望东林，小径斜通，梦约香山老。
得片石著岁寒栏干外二首
钱时（宋代）

梅竹交阴晚更奇，等闲片石亦相宜。
此时亭上潇潇雨，墙外行人却未知。
新兴道中
许浑（唐代）

芙蓉村步失官金，折狱无功不可寻。初挂海帆逢岁暮，

却开山馆值春深。波浑未辨鱼龙迹，雾暗宁知蚌鹬心。

夜榜归舟望渔火，一溪风雨两岩阴。
喜晴 其四
张九成（宋代）

云开日出四窗明，恰到犹馀梦自生。一枕觉来人寂寂，时闻儿子读书声。
代白纻舞歌词四首 其四
鲍照（南北朝）

池中赤鲤庖所捐。琴高乘去腾上天。命逢福世丁溢恩。

簪金藉上升曲筵。恩厚德深委如山。洁诚洗志期暮年。

乌白马角宁足言。
郭及之佥判招饮雅安同僚也
李流谦（宋代）

江来从此合，我上尔东行。
节物惊心地，主人留客情。
雾花摇老眼，雾花滟深觥。
醉恐清歌断，应须更数声。
赠琴妓二首
陈造（宋代）

千纸争传戛玉词，一庭浑卧借书郗。
从今有问新知识，径说江城女项斯。
古乐府
司空图（唐代）

一叶随西风，君行亦向东。知妾飞书意，无劳待早鸿。
从军滑台 其一
赵鼎（宋代）

中原何自假游魂，帷幄奇谋妙若神。沙漠宣威元有将，燕然勒颂不无人。

山川流恨荒凉地，桃李无言寂寞春。炯炯孤怀竟何补，犹能狂饮吐车茵。
濡须坞
龚相（宋代）

东北安危限两关，迅流一去几时还。
凄凉千古干戈地，春水方生鸥自閒。
载欣
曾丰（宋代）

伯牙家有焦尾琴，朱弦长挂窗壁阴。
出大都邑初何心，直为钟期旧知音。
玉轸调罢不自禁，声谐匏土革木金。
试弹一曲万籁瘖，动荡南风鼓精祲。
长养余恩到鱼禽，齐娥赵女秋夜砧。
怨入离鸾别鹤声，转调忽落思归吟。
元亮归欤故丘林，粉黛候门玉差参。
卓氏心挑泪空淫，铁脚岂受魔女侵。
抚玩无弦喜不任，羲皇遗意弦外寻。
阿舒阿宣立森森，大孙倚膝小捉衿。
上百千寿酒再斟，烂醉欲眠不脱簪。
大槐宫里无升沉，醒浮烟浦登云岑。
石州慢 寄题龙首峰
安熙（元代）

龙蟠虎踞，朝楚暮秦，世路艰蹇。夕阳淡淡余晖，阊阖九重天远。千秋万古，先天消长图深，何人解识兴亡本。夜鹤渺翩翩，尽平林鸦满。萧散。不须黄鹤，遗书不用，洪崖相挽。苍狗浮云，平日惯开青眼。拟将书剑，西山采蕨食薇，自应不属春风管。只恐汝山灵，怪先生来晚。
喜王子载话旧
张祜（唐代）

相逢青眼日，相叹白头时。累话三朝事，重看一局棋。

欢娱非老大，成长是婴儿。且尽尊中物，无烦更后期。
采蕺 其三
王十朋（宋代）

厥草匪甘，厥蔬匪香。维其味之，岂曰嗜之。心焉孔焦，胆焉亟尝。

唯其苦之，是以取之。
出山相赞
释心月（宋代）

六载入山缘底事，复缘底事出山来。
毒心毒人行难见，但见春风笑脸开。
送沈传曜
叶梦得（宋代）

卞峰摩青空，东望乌氐墩。岂忘宿舂粮，终愧一款门。

邂逅此相宿，倾怀得徐论。人言解牛刀，要使治剧烦。

未悟清庙器，朱弦列罍尊。我衰百虑息，但念三亩园。

王师肃西征，万马先云屯。何力偿赐履，缅惭羡归轩。

寄声舴艋舟，想见浮雁村。清冷尚可钓，无使霅水浑。
婆罗门引（四有八日谢太后庆七十）
汪元量（宋代）

一生富贵，岂知今日有离愁。锦帆风力难收。望断燕山蓟水，万帆到幽州。恨病余双眼，冷泪交流。

行年已休岁，七十又平头。梦破银屏金屋，此意悠悠。几度见青冢，虚名不足留。且把酒、细听箜篌。
沙泉
李銮宣（清代）

漫漫穷发路，何地种松杉。戈壁天无暑，沙泉水亦咸。

坡回萧寺出，山远夕阳衔。诗梦从头续，清风拂枕函。
除夕寓海昏
陈侯周（明代）

忽忽天涯又岁除，萧然牢落叹离居。楼头笛韵堪催酒，云外鸿飞不系书。

春到他乡悲旅食，心悬故国忆鲈鱼。残编掩罢寻归梦，一枕三更两载馀。
昭君怨·咏荷上雨
杨万里（宋代）

午梦扁舟花底，香满西湖烟水。急雨打篷声，梦初惊。
却是池荷跳雨，散了真珠还聚。聚作水银窝，泻清波。 (泻清波 一作：泛清波)
读易
方翥（宋代）

昼出阳关已断肠，那堪真别更凄凉。
痴人刻水方求剑，一息舟行过夜郎。
见诸公唱和暮春诗轴次韵作九首
晁说之（宋代）

春残留几日，越女笑蚕红。
江尽愁何尽，床空梦不空。
燕多知近海，蝶少为饶风。
底事吟诗健，吟诗正待穷。
望江南
张继先（宋代）

四通九达，青玉交辉。天作高山，地灵若此。常相谓曰：身处真人之墟，而不知也。登戏珠峰，以见虎蹲龙蹑，远壁遥岑，皆在其下。考室在靖，建名榜之，水中花、圃中蔬，山光竹翠，白屋逾静，得其居矣。昔之思归，见十二篇之曲。同声相应，故和之。

西源好，仙构占仙峰。一鹤性灵清我宇，万龙风雨乱霜空。高静太疏慵。

天地乐，山水静流通。行坐卧怜尘外景，虚空寂是道家风。非细乐相从。
信美亭二首 其二
张嵲（宋代）

蹑屐上危岑，策杖临孤屿。来往自忘疲，于此时延伫。
题福清薛明府太平禾图
刘克庄（宋代）

闻说琴堂似水清，天公产瑞告西成。
宛如唐叔称同颖，未羡相如诧一茎。
岳牧定应图画进，朝家曷有玺书旌。
侬诗社舞村歌尔，让紫薇郎作颂声。
次韵李才元舍人二首 其二
吕陶（宋代）

当年累疏彻尧廷，不为虚名自得名。霜雪盛来松秀茂，风波散后水澄清。

红尘渐与高情隔，绿发应随喜气生。否泰卷舒公自悟，不须端筴问君平。
自天长县至宝应途次小路甚艰偶作
王缜（明代）

天长过宝应，野宿两昼馀。世味尝来饱，湖光入望虚。

穷途悲阮籍，多病哭相如。报国成何事，霜侵两鬓疏。
颂一百则
释重顯（宋代）

一片虚凝绝谓情，天人從此见空生。
蚌含玄兔深深意，曾与禅家作战争。
江行即事 其四
邱云霄（明代）

新柳萦春思，飞花送客船。孤云结疏雨，落日挂长川。
春秋战国门。韩惠王
周昙（唐代）

韩惠开渠止暴秦，营田万顷饱秦人。

何殊般肉供羸兽，兽壮安知不害身。
寄题卫立本具庆堂
吴景奎（元代）

日永南陵栋宇深，涿河绕屋树阴阴。二仪覆焘生成德，百岁期颐孝友心。

戏綵自供堂上水，击鲜无藉橐中金。汉家旧赐麟符在，奕叶蝉联直到今。
水龙吟·过黄河
许有壬（元代）

浊波浩浩东倾，今来古往无终极。经天亘地，滔滔流出，昆仑东北。神浪狂飙，奔腾触裂，轰雷沃日。看中原形胜，千年王气。雄壮势、隆今昔。
鼓茫茫万里，棹歌声、响凝空碧。壮游汗漫，山川绵邈，飘飘吟迹。我欲乘槎，直穷银汉，问津深入。唤君平一笑，谁夸汉客，取支机石。
和柯古穷居苦日喜雨
韦蟾（唐代）

贞机澹少思，雅尚防多僻。揽葛犹不畏，劳形同处瘠。

头焦讵是犹，背汗宁关炙。方欣见润础，那虞悲铄石。

道与古人期，情难物外适。几怀朱邸绶，颇旷金门藉。

清奥已萧萧，陈柯将槭槭。玉律诗调正，琼卮酒肠窄。

衣桁袭中单，浴床抛下绤。黎侯寓于卫，六义非凡格。
楼头
欧阳修（宋代）

百尺楼头万叠山，楚江南望隔晴烟。
云藏白道天垂幕，帘卷黄昏月上弦。
桑落蒲城催熟酒，柳衰章陌感凋年。
发光如葆宁禁恨，不待为郎已飒然。
惜分钗 海棠
钟青（清代）

情难判。春时半。东风爱拂初醒面。晓烟笼。碧霞容。

态若轻云，醉面腾空。溶。溶。

何人伴。肠应断。疑嗔疑笑胭脂浅。思无穷。恨谁同。

月色扶来，梦入闺中，重。重。
翠微亭
晁端禀（宋代）

晓风吹落秋泉声，夜雨洗出秋山色。上有楼台深翠微，可惜丹青图不得。
满江红·见说新来
魏了翁（宋代）

见说新来，把闲事、都齐阁束。日用处、浑无凝滞，天机纯熟。帘卷春风琴静好，庭移晓日兰芬馥。笑可曾，些子上眉头，萦心曲。

吞宇宙，船明玉。批风月，诗成轴。问人间底处，升沈荣辱。与我言兮虽我愿，不吾以也吾常足。但年年、先后放灯时，篘新醁。
答曾景建
赵师秀（宋代）

爱重吟来句，和经一处安。
亦知将作佛，何讶不为官。
楚塞烽烟静，淮波柳絮残。
疑根深未指，欲往愧飞翰。
余游钟山宿石佛峰下因上人自归宗来赠之六首 其二
释德洪（宋代）

世议嗟嗟迫隘，白头相视如新。只有渊明似我，逢人故面成亲。
挽赵通判五首
彭龟年（宋代）

霜风猎猎寒无奈，江水漫漫去莫留。
欲讯音容无定在，松筠竦竦暮烟浮。
又和
洪咨夔（宋代）

柳亚溪桥几换条，鬓根添得雪飘萧。
清臞自信堪骑鹤，最喜无钱绊住腰。
观傩二首 其二
刘克庄（宋代）

祓除啸梁祟，惊走散花魔。切莫驱穷鬼，相从岁月多。
移家虎丘二首 其一
沈璜（元代）

杜鹃零落柳藏雅，僧有余闲转《法华》。山下人家春事了，扫门迎接赣州花。
次韵国佐二诗 其二
綦崇礼（宋代）

官闲一何幸，安坐阅光阴。世事来无端，循环那可寻。

名高毁易来，官达忧常深。岂敢慕华屋，且愿依中林。

主人真好客，置酒每共斟。里仁知有托，计决拟投簪。

乐饮不泰来，归夜从深侵。梅英苦留恋，著人香满襟。
福州张从事
杨亿（宋代）

万人都督古闽州，幕府旌门映碧油。阃外依莲滞英俊，樽前啖薤占风流。

犀灯照水窥龙剑，鲸浪喷空见蜃楼。暇日登高赋沧海，添盐堪为昔贤羞。
春兰
弘历（清代）

春兰今日识其真，一种王香最可亲。底事閒情遥望古，朅思泽畔品题人。
百香诗 其三十八 木香
郭居敬（元代）

细细鳞鳞引蔓长，暖风帘幕燕飞忙。吟边多谢司花女，新织一机黄锦香。
客意
林景熙（宋代）

独夜愁如此，殊乡老奈何。
故人经乱少，归梦入秋多。
衣敝邻砧动，书沈海雁过。
灯前空拂剑，酒薄不成歌。
过袁村
袁说友（宋代）

在昔有袁村，今到袁村路。
峰傍呼父老，同姓亦三数。
贵贱本无种，苗裔有疏附。
我家建家派，一经立门户。
安用黄金籯，守此青简蠹。
庶几亢吾宗，百世传儒素。
作诗示云来，聊并城南句。
壬申闰秋题赠乌鹊
李商隐（唐代）

绕树无依月正高，邺城新泪溅云袍。

几年始得逢秋闰，两度填河莫告劳。
次韵洪尉
方岳（宋代）

此郡如败弓，一驰不可张。
吾曹如庸医，了未分阴阳。
幸哉岁小稔，意中犹差强。
与民同一饱，{左禾右罢}稏秋风黄。
南歌子 寄四姊吴夫人山容
钟筠（清代）

刺绣工夫巧，评棋逸兴赊。西园携手看蜂衙。无数闲情，都付夕阳斜。

世事流如水，人情幻似花。一庭香雪冷窗纱。两地愁怀，应共此些些。
和刁太博新墅十题其四丛杉
梅尧臣（宋代）

植干森然美在庭，更怜相倚自青青。
翠姿且有干云势，岂是孤生向远垧。
泊舟湖桥酒楼下
陆游（宋代）

缥缈云边罨画楼，空蒙雨外木兰舟。
谁知老子清狂甚，独占城南十里秋？
秋日道中
张继（唐代）

齐鲁西风草树秋，川原高下过东州。道边白鹤来华表，

陌上苍麟卧古丘。九曲半应非禹迹，三山何处是仙洲。

径行俯仰成今古，却忆当年赋远游。
幽居
叶颙（元代）

半掩夕阳扉，闲陪夜月归。渔歌随浪远，樵笛入云飞。

野鹤曾相识，沙鸥久见机。潺湲东涧水，常护钓鱼矶。
自阆州领妻子却赴蜀州山行三首 其一
杜甫（唐代）

汨汨避群盗，悠悠经十年。不成向南国，复作游西川。

物役水虚照，魂伤山寂然。我生无倚著，尽室畏途边。
思古堂
刘涛（宋代）

今人思古不如古，后代思今亦似今。古往今来祇如此，溪山伤尽几人心。
端午词·升王阁
晏殊（宋代）

织组文缯载旧仪，晨朝丹扆奉天慈。
六斋清素来多福，岁岁今辰侍宴私。
琼花
张璪（宋代）

此花已去不须嗟，亡国亡家总为他。
父老不知前日事，逢人口口道琼花。
寄题俞伯南所居·野处
陈文蔚（宋代）

岩筑无外求，莘耕有馀乐。
既为尧舜民，自抱羲农朴。
访李钢草堂不遇
刘克庄（宋代）

细路萦纡入野田，遥瞻竹树已欣然。
青苔地滑跌卢老，苍耳林深迷谪仙。
不羡玉堂在天上，径须茅屋占云边。
极知谢客非为亢，贪看林花听涧泉。
琵琶仙 春莫与子珍饮桐花下
樊增祥（清代）

微月黄昏，又恰是、小院青桐如玉。门外芳草成烟，笼灯照香毂。

刚办得、生衣小扇，趁花底、茗香初熟。镜里铅颦，襟边碧唾，前梦应续。

玉阶畔、多少芳心，有一抹朱弦破幽独。都把明妃清怨，付春风一曲。

看满眼、花光做泪，甚杜郎、旧鬓犹绿。惟仗祓恨清樽，照妆银烛。
蝶恋花·和漱玉词
王士祯（清代）

凉夜沉沉花漏冻，欹枕无眠，渐觉荒鸡动。此际闲愁郎不共，月移窗罅春寒重。
忆共锦衾无半缝，郎似桐花，妾似桐花凤。往事迢迢徒入梦，银筝断续连珠弄。
送徐玑
徐照（宋代）

一舸寒江上，梅花共别离。
不来相送处，愁有独归时。
去梦千峰远，为官三岁期。
思君难可见，新集见君诗。
用韵谢越帅程给事
华镇（宋代）

大屏元侯重荐论，自惭蹇浅匪多闻。已当壮齿逢清世，敢向南山恋白云。

宴以笙簧终永日，宠将珠玉焕新文。愿凭陶铸冲天去，黄阁门前拜使君。
对残灯
韦应物（唐代）

独照碧窗久，欲随寒烬灭。幽人将遽眠，解带翻成结。
江城子·寒风相送出层城
董士锡（清代）

寒风相送出层城。晓霜凝，画轮轻。墙内乌啼，墙外少人行。折尽轻杨千万缕，留不住，此时情。
红桥独上数春星。月华生，水天平。镜里夫容，应向脸边明。金雁一双飞过也！空目断，远山青。
述言
刘仁本（明代）

经营百尺构，抡才须豫章。
驱驰万里道，驾驭必乘黄。
君看樗枥姿，壅肿诚匪良。
驽骀但刍秣，不可以服箱。
工师与从御，取舍当审将。
和陈阜卿
王质（宋代）

雨花台下晚江秋，曾对斜阳倒玉舟。自断我当归吊屈，不应君亦未封留。

异时兵里同悲喜，今日樽前再劝酬。怅望佳人云暮合，空遗别恨与汤休。
法轮院
彭汝砺（宋代）

尘尘法法总无穷，宛转回环路路通。亿万恒河沙世界，会知都在一轮中。
过杜工部祠
邹定（宋代）

畴昔哦诗忆耒阳，兹因捧檄过祠堂。一生忠义孤吟里，千载凄凉古道旁。

自是风霜侵病骨，非干牛酒涴诗肠。明朝解缆秋江上，问讯先生一瓣香。
前十三章未见营创之意因成古风
郭印（宋代）

纷纷世间法，失得随所寓。
有心不吾来，无以不吾拒。
敝帚贵千金，穷阎封万户。
或理先默定，畴能测其故。
我生麋鹿姿，林壑所忻慕。
抗志老渊明，早卜柴桑住。
蓬门直清江，傍有万竹坞。
捐金买寻丈，地主牢不许。
往来二十秋，垂涎焦肺腑。
谁欤诱其衷，百亩倏见予。
云栖眇空明，似有神物护。
物林两腋风，步武觉轻举。
三径手自开，一一通幽处。
取胜著新亭，揭名非苟取。
遐光远山入，静听珍禽语。
园花四时春，岸木千年古。
昔也荆榛场，今焉琼玉府。
清境世所无，金谷谁比数。
再拜天之赐，从兹谢簪组。
名宦空疲人，视此真粪土。
次韵刘寺簿与客酌酃泉
程洵（宋代）

庭无聚讼喧，门有佳客至。登高一以眺，天末雁横字。

公心本无著，佳处偶会意。意会旋已忘，陶然不妨醉。
汝尚将归吴兴齐州记室苏子由辱诗送因逐韵谢
俞汝尚（宋代）

释履从军蚤滥官，已衰能复尚盘桓。
迩来齿发羞相问，乞有衡盘觅自安。
使我襟怀遗内热，诵君诗句袭人寒。
知谁便是知音者，且作岩溪雪景看。
赠亲友
李骞（魏晋）

幽栖多暇日，总驾萃荒坰。南瞻带宫雉，北睇拒畦瀛。

流水时将末，悬炭渐云轻。寒风率已厉，秋水寂无声。

层阴蔽长野，冻雨暗穷汀。侣浴浮还没，孤飞息且惊。

三褫俄终岁，一丸曾未营。闲居同洛涘，归身款武城。

稍旅原思藋，坐梦尹勤荆。监河爱斗水，苏子惜馀明。

益州达友趣，廷尉辩交情。岂若忻蓬筚，收志偶沈冥。
一寸金 十姊妹花，呈玉映女兄作
彭琰（清代）

绣屋银屏，生小连枝开取。笑昭阳、合德空传，双绝二乔，倾国输他未字。

林下标风致，论才貌、谁甘第二。闺中费、几许平章，连普添枝上花史。

只数排行，难分娣姒，红颜总相似。便成都眉样，装成一色，回心词艳，香分何处。

恼乱探花史，原只合、花间序齿。殊非是，十八封姨，花信知同乳。
贺陈石泉宰华亭归
林尚仁（宋代）

天下称繁邑，一帘如此希。
政成人惜去，官满鹤先归。
家学传金管，春风入紫薇。
知音正当路，健异看高飞。
松
郑谷（唐代）

下视垂杨拂路尘，双峰石上覆苔文。
浓霜满径无红叶，晚日高枝有白云。
春砌花飘僧旋扫，寒溪子落鹤先闻。
那堪寂寞悲风起，千树深藏李白坟。
题神力师院
李颀（唐代）

大师神杰貌，五岳森禅房。坚持日月珠，豁见沧江长。

随病拔诸苦，致身如法王。阶庭药草遍，饭食天花香。

树色向高阁，昼阴横半墙。每闻第一义，心净琉璃光。
与若虚新戒付衣
释妙伦（宋代）

灵山密付，少室外亲传。
或长或短，或方或圆。
直下若能提得起，优昙一朵瑞只园。
风不鸣条
金厚载（唐代）

寂寂曙风生，迟迟散野轻。露华摇有滴，林叶袅无声。

暗剪丛芳发，空传谷鸟鸣。悠扬韶景静，澹荡霁烟横。

远水波澜息，荒郊草树荣。吾君垂至化，万类共澄清。
次韵得之惠笋
李光（宋代）

南山老竹引鞭长，采掇新萌绿玉香。已觉年来忘肉味，小铛深煎与君尝。
卯饮醉卧枕上有赋
陆游（宋代）

天寒朝泥酒，熟醉卧蓬窗。
雨势平吞野，风声倒卷江。
渔蓑傲狐腋，菜把美羊腔。
常笑潮阳守，南征畏下泷。
佛头菊
朱翌（宋代）

我杖常扶佛面强，我花今见佛头香。
灵山会上曾拈出，一笑悬知是饮光。
咏史下·五王
陈普（宋代）

唐室存亡有化机，毫州刺史独依依。
阳鸟本是蟾蜍魄，空唤群龙为夹飞。
见莺三首
白玉蟾（宋代）

鲜怡寡乐负清明，帘外花如红泪倾。
又是残春将立夏，如何到处不啼莺。
念奴娇（咏白莲用宝月韵）
吴潜（宋代）

一般妙质，笑乐天、夸诧小蛮樊素。万柄参差罗翠扇，全队西方靓女。不假施朱，也非涂碧，所乐惟幽浦。神仙姑射，算来合共游处。

一任冶妓秾姬，采莲歌里，尽是相思苦。花气荷馨清入骨，长傍银河东注。月澹风轻，雾晞烟细，忽洒霏微雨。此时心事，美人泽畔停伫。
蝶恋花 题蒯子范太守行看子
俞樾（清代）

大好梧桐庭院里。修竹娟娟，几席凉于水。扫地焚香闲坐此。

韦苏州后先生矣。

老带庄襟谁得似。一片冰心，写上云蓝纸。看取方池清见底。

亭亭立者花君子。
春晚雨後
王令（宋代）

东风柔弱事春权，剧雨无端转怆然。
不惜好花都委地，却令远草直平天。
龙蛇久蛰应思奋，蛙蝈乘时已自先。
缘柳由来却堪笑，叶眉愁剧遂长眠。
倒押前韵
韩偓（唐代）

白下同归路，乌衣枉作邻。珮声犹隔箔，香气已迎人。

酒劝杯须满，书羞字不匀。歌怜黄竹怨，味实碧桃珍。

翦烛非良策，当关是要津。东阿初度洛，杨恽旧家秦。

粉化横波溢，衫轻晓雾春。鸦黄双凤翅，麝月半鱼鳞。

别袂翻如浪，回肠转似轮。后期才注脚，前事又含颦。

纵有才难咏，宁无画逼真。天香闻更有，琼树见长新。

斗草常更仆，迷阄误达晨。嗅花判不得，檀注惹风尘。
途中闻子规
李中（五代）

春残杜宇愁，越客思悠悠。雨歇孤村里，花飞远水头。

微风声渐咽，高树血应流。因此频回首，家山隔几州。
偶题
杜牧（唐代）

道在人间或可传，小还轻变已多年。

今来海上升高望，不到蓬莱不是仙。
往会亭
王铎（明代）

篱落萧条野屋贫，荒凉冷日起风尘。
如何树树秾花发，三月城边不见春。
观猿
陈允平（宋代）

挂石攀云日半斜，乱山深处饱烟霞。
香林月满僧归去，啼落春风几树花。
九月二十二日同巡按高侍御登六榕寺塔
湛若水（明代）

秋高气初清，云净天宇澄。迢遥上危塔，凭虚步青冥。

仰近北辰次，下看南极星。达观众妙理，俯察群动情。

斯人苦长勤，日夕竞营营。惟彼江流水，朝宗去不停。
西湖旧梦
汪元量（宋代）

嵯峨云髻簇金钿，血色罗裾湿晓烟。
陌上相逢通一笑，第三桥下是奴船。
奉谢资阳谢纯天诸友是日三池周季章冯季修许
魏了翁（宋代）

驾言南东亩，捷出西北隅。
资阳有八士，持谒要诸涂。
须臾平泉道，衣冠被林庐。
问我来何方，过我不适予。
吾非烦嚣避，乐此简便趋。
经行三纪后，旧交半丘墟。
翁仲草没膝，儿孙霜满须。
其间最所怀，刘公真丈夫。
许张二良友，直气横九区。
堂堂舍我去，雇景霜月孤。
寒梧陶令宅，宿草黄公垆。
我岂无肺肠，拊事成嗟吁。
待到西州门，不如早回车。
作诗谢诸友，努力崇远图。
三家令子弟，不谅予心乎。
青玉峡
魏了翁（宋代）

一派泉声万古悬，观澜叹逝意悠然。
须知大化无穷已，莫赋银河落九天。
初五日暮雨后雪霁承宣草制有作呈同行诸公
李时勉（明代）

雨残飞雪浩漫漫，积素连山正好看。冷透绵衣添更薄，暗飘油幄湿难乾。

云开帐殿笙歌静，月落营门剑戟寒。天上传宣催草制，华灯归送到更阑。
渭上思归
孟郊（唐代）

独访千里信，回临千里河。家在吴楚乡，泪寄东南波。
大涤洞天留题
陈唐生（宋代）

肩臂成洼古石存，雨乾不受野苔痕。
道人未用夸神力，自是山王不动尊。
宿余杭法喜寺寺后绿野亭望吴兴诸山怀孙莘老
苏轼（宋代）

徙倚秋原上，凄凉晚照中。
水流天不尽，人远思何穷。
问谍知秦过，看山识禹功。
（余杭，始皇所舍舟也。
西北舟杭山，尧时洪水，系舟山上。
）稻凉初吠蛤，柳老半书虫。
荷背风翻白，莲腮雨退红。
追游慰迟暮，觅句效儿童。
北望苕溪转，遥怜震泽通。
烹鱼得尺素，好在紫髯翁。
留题泰山孙
祖无择（宋代）

筑室新成日观前，乱云重叠称高眠。人逢扪虱惊旁若，众望乘驹咏贲然。

名理静谈谁捉麈，古书閒校自磨铅。行闻天子东巡狩，羽葆亲临此礼贤。
楼
丁谓（宋代）

几集元规会，曾留子建题。
东南当日出，西北与云齐。
帝里五百尺，仙家十二梯。
吹箫多感激，丹凤竟相携。
重九日重游华藏和谈处士
叶孝基（清代）

鼓枻竟何往，言寻湖上岚。旧林枫树赤，新雨石苔蓝。

粳稻入蓬户，天香发小龛。重来华藏老，白发照空潭。
暮江吟
白居易（唐代）

一道残阳铺水中，半江瑟瑟半江红。
可怜九月初三夜，露似真珠月似弓。
题路旁于阗大玉 其二
和瑛（清代）

不刻摩崖字，光明帝德昭。瑞同麟在野，喜见鹊来巢。

昆璞依然古，羌戎逖矣朝。鬼神牢守护，莫任斧斤招。
寓西马塍
宋伯仁（宋代）

十亩荒林屋数间，门通小艇水湾湾。
人行远路多嫌僻，我得安湾却尔闲。
樽酒相忘霜后菊，一诗难尽雨中山。
何时漾下浮名事，只与田翁剩往还。
春前一日访高存之湖上新筑
安希范（明代）

幽栖小筑五湖滨，斗室全收景物真。出世不须黄鹄举，逃名偏与白鸥亲。

旧馀衰柳犹含冻，新种疏梅巳报春。此意寥寥谁共解，卜居吾亦愿为邻。
禅人写真求赞
释正觉（宋代）

伎俩俱无，身心淡如。
霁月自分照，閒云从卷舒。
疋上不足，疋下有余。
少室谩传衣钵，曹溪不识文书。
紫苏
章甫（宋代）

吾家大江南，生长惯卑湿。
早衰坐辛勤，寒气得相袭。
每愁春夏交，两脚难行立。
贫穷医药少，未易办芝朮。
人言常食饮，蔬茹不可忽。
紫苏品之中，功具神农述。
为汤益广庭，调度宜同橘。
结子最甘香，要待秋霜实。
作腐罂粟然，加点须姜蜜。
由茲颇知殊，每就畦丁乞。
飘流无定居，借屋少容膝。
何当广种艺，岁晚愈吾疾。
晚过沙滩有渔举网得鳊鱼二百馀头橙橘正青黄以百钱买橘得十六颗比乡里小差而味酸 其一
王十朋（宋代）

渔人生计占沙洲，一网鳊鱼二百头。鱼未到家人买尽，明朝一网更盈舟。
送姜司马
苏辙（宋代）

七岁立谈明主前，江湖晚节弄渔船。
斗鸡谁识城东老，丧马方知塞上贤。
生计未成归去咏，草书时发醉中颠。
当年不解看齐物，气踊如山谁见怜。
班固引谚论经方
佚名（魏晋）

有病不治。常得中医。
观柘枝舞二首
刘禹锡（唐代）

胡服何葳蕤，仙仙登绮墀。神飙猎红蕖，龙烛映金枝。

垂带覆纤腰，安钿当妩眉。翘袖中繁鼓，倾眸溯华榱。

燕秦有旧曲，淮南多冶词。欲见倾城处，君看赴节时。

山鸡临清镜，石燕赴遥津。何如上客会，长袖入华裀.

体轻似无骨，观者皆耸神。曲尽回身处，层波犹注人。
和杨公济钱塘西湖百题 其六十 韬光庵
郭祥正（宋代）

逢人寂无语，结草自栖禅。但见岩花笑，厖眉不记年。
锦缠绊（黄钟宫）
江衍（宋代）

屈曲新堤，占断满村佳气。画檐两行连云际。乱山叠翠水回还，岸边楼阁，金碧遥相倚。

柳阴低，艳映花光美。好升平、为谁初起。大都风物只由人，旧时荒垒，今日香烟地。
壬子春同方虎轻过桃岭次韵
李胜原（明代）

系马山前崄欲攀，山深忽听水潺湲。烟霞掩映层峦外，楼阁参差古树间。

仙境已知尘世隔，俗人不到洞门閒。我来驻屐仍留句，惊起潜龙涌出关。
赈灾 其一
伊秉绶（清代）

灌水入蚁穴，亦有芥渡升堂坳。二州五县民，安能悬耒三载冲波涛。

河伯不仁风伯怒，终朝噫气欲拔树。可怜树叶尽充粮，釜甑上屋舟入房。

房中白发翁与姥，恨非少壮能逃荒。一沾皇仁泪如雨，那得货布成酒浆。
文马碣
吴仕训（明代）

神皋苜蓿正萧萧，文相飞黄不可招。腾雾夜过峰顶月，嘶风晓逐海门潮。

归心万里魂犹在，裹革千秋恨不消。却怪龙须终莫挽，何劳疋练禁刍荛。
句
宋成（宋代）

湘是相分义，漓为离别名。
辋川集·椒园
王维（唐代）

桂尊迎帝子，杜若赠佳人。椒浆奠瑶席，欲下云中君。
偈二十首
释鼎需（宋代）

西天悉达多太子，今日降神出母胎。
一步一莲随宝足，人间天上独崔嵬。
倦绣图
王质（宋代）

短屏小鸭眠枯苇，徘徊略住西风指。佳人手閒心不閒，肠断吴江烟水寒。

凄凄空庭晚苔湿，冷篆青烟半丝直。卷帘寂寞满天秋，惟见孤楠一株碧。
五日登五华岩
陈元通（宋代）

来此逢端午，山间薇蕨肥。
盈亏看井脉，消息验玄机。
饥办胡麻饭，寒供薜荔衣。
俗缘今觉尽，才到已忘归。
上清金蓬头道者画像
郑元祐（元代）

巍巍龙虎山，融结自太古。笃生虚静君，道独继祖武。

真人生岩穴，萧然一环堵。蓬首目光炯，燕坐闻众父。

爰契虚静心，天风桧杉舞。
水调歌头·建炎庚戌题吴江
佚名（宋代）

平生太湖上，短棹几经过。如今重到何事，愁与水云多？拟把匣中长剑，换取扁舟一叶，归去老渔蓑。银艾非吾事，丘壑已蹉跎。
脍新鲈，斟美酒，起悲歌。太平生长，岂谓今日识干戈。欲泻三江雪浪，净洗胡尘千里，不用挽天河。回首望霄汉，双泪堕清波！
全椒道上口占六首 其六
吴敬梓（清代）

旧水何堪饮社翁，兼旬兀坐雨声中。因过村舍知春尽，渐见含桃火齐红。
和固道韵问谹父小疾 其二
王洋（宋代）

旧传传箭聊城，海内群工旧名。况有文章老伴，朱颜碧落仙卿。
南汉修慧寺千佛塔歌
黄遵宪（清代）

天龙不飞海蛟起，遥斥洛州为刺史。万事萧闲署大夫，仍世风刺作天子。

无愁天子安乐公，黄屋左纛夸豪雄。当时十国均佞佛，此国佞佛尤能工。

八万四千塔何处，敕司特用乌金铸。石趺铁盖花四围，宫使沙门名列署。

千家设供争饭僧，百姓烧指添然灯。一州政得如斗大，亦造窣堵高层层。

此塔周围佛千位，十方弟子同瞻礼。宝林铜钟广欢缘，云华石室谁作记？

坐花共数莲几枝，剔锈尚余铭百字。下言人鬼共安康，上祝国皇寿千岁。

噫嘻刘氏五十年，一方岭蛋殊可怜。画地为牢聚蛇毒，杀人下酒垂蛟涎。

离宫深处即地狱，铁床汤镬穷烹煎。兔丝吞骨龙作醢，诸刘遗种无一全。

人人被发欲上诉，亡魂怨魄谁解冤？编玉为堂柱念四，媚川采珠人八千。

垒山日输赎罪石，入城亦费导行钱。钱王媚佛善搜括，比此尚觉差安便。

卖儿贴妇竭膏血，一塔岂有功德缘！尔时王此昏荒国，方诩极乐忉利天。

红云张宴饱荔子，素馨如雪堆花田。朝出呼鸾引幢盖，暮归走马委珠钿。

鱼英供壶甘露味，翠屏舞镜春风颠。大体双双学猪媚，微行侧侧携蟾仙。

楼罗检历纵嬉戏，候窗设监酣醉眠。女巫霞裾坐决事，彼昏只倚常侍贤。

自谓此乐千万岁，还丹不服贪刺连。谁知执梃降王长，屈指造塔刚七年。

星刺雨至时事改，风轮转劫无不坏。铜壶滴漏几须臾，倏忽到今九百载。

金蚕往往卖珠市，玉鱼时时出银海。康陵荒废马坟空，此塔金身岿然在。

赐田补钵亦荒芜，废像模铜失光彩。人间理乱百不闻，菩萨低眉犹故态。

吁嗟乎，佛虽无福亦无殃，而今宗教多荒唐。木铎广招诸弟子，白绢妄说空家乡。

中西同异久积愤，一朝糜烂如蜩螗。谁人秉国竟养盗，坐引强敌侵畿疆？

天魔纷扰修罗战，神兵六甲走且僵。大千破碎六种动，恐与佛国同沦亡。

长安北望泪如泻，空亭徘徊夕阳下，问佛不言佛羊哑。

赵佗窃号何真降，孰能保此一方者？
急帆
赵抃（宋代）

江阔北风长，高帆尽幅扬。势能分巨浪，力恐拔危樯。

鸥鹭频惊迫，鱼龙相助忙。峰峦旋岸碧，木叶走汀黄。

快似登仙去，轻于傅羽翔。一程三百里，晚泊未斜阳。
自和
韩琦（宋代）

鄣泥何惜出郊游，始霁才宽望岁忧。郁若山光疑是活，飘然诗思尽难收。

隈林杏颊红初抹，拂砌莎髯绿自虬。禾黍坐看云四合，有年将乞载春秋。
禹寺
陆游（宋代）

禹寺荒残钟鼓在，我来又见物华新。
绍兴年上曾题壁，观者多疑是古人。
午日
黄石翁（元代）

世故一炊黍，吾生百炼铜。客情伤发白，醒眼对榴红。

远岫冥冥雨，疏衣细细风。欲论千古恨，不见楚南公。
送姚合郎中任杭州
刘得仁（唐代）

水陆中分程，看花一月行。会稽山隔浪，天竺树连城。

候吏赍鱼印，迎船载旆旌。渡江春始半，列屿草初生。
庆余思永冠
游九言（宋代）

礼仪今既备，告字亦攸宜。
自昔学深造，莫非原自思。
近而仁固在，□□□堪施。
字子曰思永，饮哉保受之。
宣府朱用辅秀才挽章寄其弟用吉
倪岳（明代）

落日孤云隔塞垣，因君堪恨不堪言。寒斋瘦骨那禁病，远道悲歌更惨魂。

无复姓名登虎榜，空馀涕泪满鸰原。萧萧宿草城西路，目断跑沙十里村。
惜秋华 牵牛花
沈皞日（清代）

茅屋松窗，正西溪溪曲，短篱低亚。秋草试花，枝枝锦葵墙下。

荒亚渐少芳菲，映碧藓、牵藤斜挂。如画。向穿针小楼，星星缀乍。

相对更潇洒。看疏疏密密，并凌霄添架。清浅银河，记得旧时罗帕。

翠云谁倚阑干，惜空庭、仙风吹罢。凉夜。待梧飘、鹊桥应驾。
骑骊行食所携松实枕枣以适
王履（宋代）

灞桥风雪寻诗处，何似携清啖果时。
说与小僮浑未识，徐徐分付与斜晖。
谒侯城里有感
谢省（明代）

侯城里，侯城老人死不死。万丈文光射列星，正流一派分洙泗。

忠肝义胆照冰雪，烈气凭凭塞天地。神游帝侧骑箕尾，行天还整羲和驭。

寒为阳和旱为雨，精灵飒爽谁能閟。冥交不用觅逢干，脩撰王郎旧知己。
念奴娇（王守生辰）
仲并（宋代）

金滕事业。庆丹青千载，勋在王室。圣主英明平万国，天产非常人物。岳渎分灵，熊罴符梦，五百年方出。致君尧舜，要须纯用经术。

须信凤阁仙人，风流文采，蔼家声如昔。献纳司存持禁橐，合历三台清秩。倦宿承明，乞麾临郡，暂辍金闺直。五云深处，一星今在南极。
平原行
王恽（元代）

羯奴骋兵伤滥恩，天宝之祸将自焚。三郎宫中略不省，履霜有戒知何人。

平原蹇蹇真王臣，沈虑久识幽营氛。泛舟从酒运奇略，一日楼橹惊云屯。

铁舆南来从猎火，河朔风靡烟尘昏。孤城平地独与抗，勇鼓义旅争鲸吞。

西开土门掎蛇阵，南激睢守遮厓垠。滔天腥秽思一扫，誓与此羯不两存。

书生信能立大事，竟掣贼肘西南奔。事虽旷代有足感，鲁公之义世所尊。

我来吊古增永慨，苍烟草树连荒闉。欲寻遗庙不复见，宝刻留在东方珉。

栖盖亭前野日曛，平原城下酹忠魂。朝廷何尝容直道，志士蹈难甘捐身。

此心自视无愧已，一时知否非所论。嗟予何者敢跂慕，屡书不厌枭鸾分。

当年纪载两鬼域，九泉奄奄随埃尘。先生一死固不朽，雅操何翅同松筠。

故应烈日秋霜气，千古堂堂凛若神。
刺桐花
茹棻（清代）

黄童墓下听排衙，定省余闲坐碧纱。今日重来遗老尽，道旁开遍刺桐花。
游西山诗十二首 其十一 玉泉亭
文徵明（明代）

爱此寒泉玉一泓，解鞍来上玉泉亭。潜通北极流虹白，俯视西山落镜清。

最喜须眉摇绿净，忍将缨足濯清泠。马头无限红尘梦，总到阑干曲畔醒。
客舍二首 其一
周紫芝（宋代）

日日湖边路，频来我不嗔。故山无百里，客舍遂三春。

红落含桃过，青垂小杏新。光阴花委地，飘泊燕依人。
證道歌 其一一七
释印肃（宋代）

心镜明，鉴无碍，十方刹土无边背。打破镜来相见伊，祇这圆光会不会。
开门
黄衷（明代）

啼蛄伸蠖晓酣时，树底游丝罥钓丝。劲薤含风垂篆籀，嘉蔬瀼露裛琉璃。

病容久谢陶翁酒，懒性长抛董子帷。幽致满前还独赏，海棠枝上啭黄鹂。
寄七山人
林景熙（宋代）

十年疏鬓为谁斑，天借儒冠日月间。
欹枕寒生双瀑涧，开门春满七星山。
鹤归尚觉辽城是，鹃老空闻蜀道难。
欲觅九还凭寄语，青牛何日度函关。
次韵阎永仁博士同饮蜀井
释道潜（宋代）

潭潭古甃閟高冈，脩绠低悬百尺长。廋语乐天推绝特，第泉鸿渐许甘凉。

金盘谩说漙秋露，玉碗休誇沃蔗浆。更有碧梧盘爽荫，坐惊亭午失骄阳。
慈云寺观荷并游惠山纳凉八首 其一
章简（清代）

乌篷小艇系垂杨，沙鸟随人到上方。门外驿尘阑外水，始知咫尺有炎凉。
偈颂一百二十三首
释普度（宋代）

铁网漫漫面面开，百城几度去还来。
二千年结知谁解，又著三文买草鞋。
经盐山废县
杨文卿（明代）

何年移置青齐道，遗壤颓墉犹四围。
白露满田牛上冢，淡烟浮庙草钩衣。
客过都当瓦砾后，鹤来岂止人民非。
秦宫汉殿亦兴废，天地无穷哀雁飞。
熙州行
刘攽（宋代）

自胡请盟供贡职，关西二纪剽兵革。胡人岁来受金帛，地虽国兵常不惜。

帝家将军勇无敌，谋如转圜心匪席。精神动天天不隔，凿空借筹皆硕画。

贾生属国试五饵，买臣朔方发十策。偏师倏然尽西海，一月三捷犹馀力。

百蛮解辫慕冠带，五郡扫地开城壁。葱岭陂陀蒲类深，回笑秦并与禹绩。

尚书论功易等差，御史行封自明白。武功貤爵十万金，彻侯印组丈二尺。

奋行过望理自尔，少从进熟来无极。忆昔汉武开西域，天下骚然苦征役。

哀痛轮台置肥美，割弃造阳损斗僻。岂知洮河宜种稻，此去凉州皆白麦。

女桑被野水泉甘，吴儿力耕秦妇织。行子虽为万里程，居人坐盈九年食。

熙州欢娱军事息，天王圣明丞相直。
赠友人
史尧弼（宋代）

悼往不知篱菊芳，岂知篱外游人忙。
寒暄节物覆手异，依然大树堪彷徨。
羡君真比道州政，间饮醇酒南山阳。
遥想文殊造摩诘，玄妙深谈舌广长。
中道相呼互濡沫，相忘各适遮无伤。
要知风鬟太华女，夫岂秋思悲空房。
智拙方疏汉阴圃，才多端谢鼂生囊。
青天自不憎白眼，好在宗之快举觞。
赠无为军李道士二首
欧阳修（宋代）

无为道士三尺琴，中有万古无穷音。
音如石上泻流水，泻之不穷由源深。
弹虽在指声在意，听不以耳而以心。
心意既得形骸忘，不觉天地白日愁云阴。
癸亥春仲丁道南祠释莱和昆陵黄云孙韵
司马龙藻（清代）

正学东林接圣传，后生何敢坠前贤。哲人两代曾亲炙，道统千秋讵变迁。

肃穆典型资掌故，谨严俎豆赖承先。东南名宿尝云集，为献丹箴到御筵。
出师南征渡泸河道经白马堡登晒经台
周光镐（明代）

九月严霜晓渡泸，征南十万握兵符。天垂竺国连真塞，檄过牂牁问笮都。

象教西来传白马，狼烟秋净插雕弧。晒经台傍干戈地，消劫还凭佛力无。
清明 其一
胡贞干（清代）

次第名花斗艳妆，新栽桃李渐成行。小园镇日飘红雨，蝴蝶一双飞过墙。
天津西望
李商隐（唐代）

虏马崩腾忽一狂，翠华无日到东方。

天津西望肠真断，满眼秋波出苑墙。
书中贵人扇
王彦和（宋代）

天边一线征鸿没，山色浅深墨未匀。别浦渔舟待归去，夕阳渡口两三人。
西轩
孔平仲（宋代）

新作朱门向水开，虽临行路少尘埃。久藏胜境因人发，尽放青山入坐来。

树影转檐棋未散，荷香飘枕梦初回。晚年事事皆疏懒，赖得閒官养不才。
再谒紫极宫
杨公远（宋代）

一去重来已十年，头颅堪笑尚依然。
何当了却尘纷事，来结梅花纸帐缘。
病起荆江亭即事十首
黄庭坚（宋代）

张子耽酒语蹇吃，闻道颍州又陈州。
形模弥勒一布袋，文字江河万古流。
观陈希夷先生真及墨迹
邵雍（宋代）

及见希夷迹，又见希夷真。
始知今与古，天下长有人。
挽吕东莱二首 其一
邵浩（宋代）

三相流风远，诸孙气貌舒。有文皆锦绣，不琢自璠玙。

乐育心无类，何言意已摅。抠衣多户履，四海读公书。
杂兴
利登（宋代）

西登巫阳峰，怅望高唐女。
灵顾不须叟，而自亏澄素。
伫叹为君怀，惜此兰台赋。
不惜兰台赋，惜此天下云。
茫茫八纮中，是非谁得论。
夜宿斜溪闻杜鹃
韩元吉（宋代）

解缆山衔日，移舟雨暗溪。
无情子规鸟，梦断隔林啼。
西江月·又送鹏程轩翥
李壁（宋代）

又送鹏程轩翥，几看驹隙推移。多端时事只天知。不饮沈忧如醉。白首已甘蓬艾，苍生正倚丞疑。楚台风转一帆吹。朝列问君来未。
水龙吟 次韵虚斋先生雨花宴
张矩（宋代）

暮云低锁荒台，凭阑四望天垂地。曼花半夜，蜚香缭绕，昔人曾记。

往事悠悠，物华非旧，江山仍丽。怅斜阳芳草，长安不见，谁共洒、新亭泪。

开放青峦旧址。动骚人、一番词意。青油幕里，相忘鱼鸟，水边云际。

却恨清游，未能追逐，区区僚底。问何时，脱了尘埃墨绶，为虚斋醉。
春日访李十四处士
温庭筠（唐代）

花深桥转水潺潺，甪里先生自闭关。看竹已知行处好，

望云空得暂时闲。谁言有策堪经世，自是无钱可买山。

一局残棋千点雨，绿萍池上暮方还。
钱舜举画芙蓉
张昱（元代）

木末芙蓉最耐寒，等闲不许世人看。蛾眉淡扫朝天去，自采花头制道冠。
感怀
李元圭（元代）

异方久漂泊，岁晚羁吴门。慷慨俯流水，悠悠度朝昏。

荆璞献所知，怀宝非有恩。达人一倾顾，至道千古存。

富贵易追逐，焉能效尘奔。世态日已薄，忧心向谁论。
遐方怨
顾夐（五代）

帘影细，簟文平。象纱笼玉指，缕金罗扇轻。

嫩红双脸似花明，两金眉黛远山横¤

凤箫歇，镜尘生。辽塞音书绝，梦魂长暗惊。

玉郎经岁负娉婷，教人争不恨无情。
七夕杂诗仿曝书亭体 其三
萧道管（清代）

碧海青天几度来，婿乡缥缈指蓬莱。嫦娥懒见双星会，渐渐灵妃唤不回。

依旧东西沟水流，有人为古起担忧。玉皇不付冯暖券，何处婚钱醵阮修。
赠从弟南平太守之遥二首 其二
李白（唐代）

东平与南平，今古两步兵。素心爱美酒，不是顾专城。

谪官桃源去，寻花几处行。秦人如旧识，出户笑相迎。
韩耕道交八绝句韵见寄因和答之
曹彦约（宋代）

昌黎世有简编孙，邺下常传慷慨言。
忆得此公端的健，但将忠力复名门。
和真长木犀 其三
孙应时（宋代）

长怜花月不相谋，月满花开得更休。待倚高楼吹铁笛，为君极意作吟秋。
真游觅唐德舆题诗不见有怀其人八首 其三
赵蕃（宋代）

月上侵衣薄，风来飒鬓秋。有觞宽偪仄，无意计沈浮。

谁念千山底，深怀二老游。更阑竟忘寝，诗就不成讴。
竹枝歌
孙嵩（宋代）

巴子城荒非昔人，公孙何处问遗民。
千年惟有武侯碛，留与踏歌行早春。
踏莎行（题草窗词卷）
毛珝（宋代）

顾曲多情，寻芳未老。一庭风月知音少。梦随蝶去恨墙高，醉听莺语嫌笼小。红烛呼卢，黄金买笑。弹丝踮踩长安道。彩笺拈起锦囊花，绿窗留得罗裙草。
访益上人兰若
严羽（宋代）

独寻青莲宇，行过白沙滩。
一径入松雪，数峰生暮寒。
山僧喜客至，林阁供人看。
吟罢拂衣去，钟声云外残。
戏马台诗 其十一
陈衡（明代）

戏马台前绝马嘶，绣衣负我酒空携。琴樽既已空违约，诗韵无人入品题。

大地瓜分沟割尔，空营月满泣虞兮。已羞忍耻浑无奈，徒自阴陵哭路迷。
伫立
邝露（明代）

皓齿复明眉，妆成为阿谁。所思不可见，伫立已多时。

蝶粉涂芗砌，虫罗罥柳丝。提筐向南陌，灵雨怅佳期。
晨炊翫鞭亭二首
杨万里（宋代）

问著无声是阿兄，坐看家贼只吞声。
戮尸大放经纶手，长柄判将鍚茂弘。
河出荣光
段成式（唐代）

符命自陶唐，吾君应会昌。千年清德水，九折满荣光。

极岸浮佳气，微波照夕阳。澄辉明贝阙，散彩入龙堂。

近带关云紫，遥连日道黄。冯夷矜海若，汉武贵宣房。

渐没孤槎影，仍呈一苇航。抚躬悲未济，作颂喜时康。
同王昌龄送族弟襄归桂阳其二
李白（唐代）

尔家何在潇湘川。
青莎白石长沙边。
昨梦江花照江日。
几枝正沙东窗前。
觉来欲往心悠然。
魂随越鸟飞南天。
秦云连山海相接。
桂水横烟不可涉。
送君此去令人愁。
风帆茫茫隔河洲。
春潭琼草绿可折。
西寄长安明月楼。
松菊堂读史五首
晁补之（宋代）

不作文饶将相官，野人亦罣党人间。
筹边措国俱无用，空对平泉草木闲。
和茂嘉郎中催梅韵
陈文蔚（宋代）

快读新诗似见梅，昏昏醉眼为君开。
枝头未见粉苞露，句里先传春信来。
试问花神缘底晚，政须羯鼓为渠催。
前枝见说南枝早，合取彭溪溪上裁。
忆张安国
王质（宋代）

天上足官府，舍人何处归。世情伤幻化，道眼羡空飞。

易合谁终始，难言有是非。九原如可作，来共立斜晖。
和范学士韵 其三
彭汝砺（宋代）

日华苒苒在波澜，水色依依照面颜。汉上仙槎浮八月，海中金阙隐三山。

芙蓉开席成阴处，杨柳维舟倒影间。景物向人情不浅，频将风月送公还。
句
丁谓（宋代）

遥闻甘似醴，不特在金茎。
招客游寺
张登（唐代）

江城吏散卷春阴，山寺鸣钟隔雨深。

招取遗民赴僧社，竹堂分坐静看心。
精卫词
许恕（明代）

西山石，东海波。海波浩渺山巍峨，衔石填海奈苦何！

羽毛摧折口流血，心不转，海可竭。
题宇文𧚞
于鹄（唐代）

读书林下寺，不出动经年。草阁连僧院，山厨共石泉。

云庭无履迹，龛壁有灯烟。年少今头白，删诗到几篇。
丫山惠菊酒霜橘豚蹄口占奉谢二首 其二
黄衷（明代）

皇橘醑翁映二毛，春风长日读离骚。老饕意态凭描画，细嚼豚蹄当左螯。
依韵和武平苕霅二水
梅尧臣（宋代）

昔爱伊与洛，今逢苕与霅。
南郭复西城，晓色明於甲。
尘缨庶可濯，白鸟谁来狎。
落日潭上归，鱼歌自相答。
阙题
杨碧（明代）

满城罗绮飏香风，闹看星毬火树红。为爱村庄拙儿女，只知纺绩月明中。
奉和圣制重阳日中外同欢以诗言志因示百僚
权德舆（唐代）

玉醴宴嘉节，拜恩欢有馀。煌煌菊花秀，馥馥萸房舒。

白露秋稼熟，清风天籁虚。和声度箫韶，瑞气深储胥。

百辟皆醉止，万方今宴如。宸衷在化成，藻思焕琼琚。

微臣徒窃抃，岂足歌唐虞。
张景通先生书堂
赵抃（宋代）

志士博古今，名贤口诵圣。通则施所有，致君翼时政。

穷斯处岩穴，信道宗天命。富贵贫贱耶，乌与一息竞。

先生抱蜀奇，不为席珍聘。学易到深处，研几剧精静。

书屋数百椽，寒松夹幽径。竹森潇洒观，泉逗潺湲听。

小人多谤訾，先生自吟咏。其徒识所归，归雅不归郑。

今时自薄恶，先生自醇正。其徒知所入，入贤不入佞。

忧弊以文救，敌邪以道胜。先生终其为，彼俗徒诟病。
王潮
吕陶（宋代）

六幕恢恢皆纲罗，琴书无计避干戈。泉南更起招贤院，从此衣冠去转多。
山中杂诗四首 其一
郑珍（清代）

绿树成阴尽手栽，量枝数叶日徘徊。夜深屡下风婆拜，为有萱花一朵开。
奉和幸安乐公主山庄应制
卢藏用（唐代）

皇女璚台天汉浔，星桥月宇构山林。飞萝半拂银题影，瀑布环流玉砌阴。

菊浦香随鹦鹉泛，箫楼韵逐凤凰吟。瑶池驻跸恩方久，璧月无文兴转深。
九月十六日示内二首 其一
周紫芝（宋代）

又见黄花日，清觞且对飞。白头夫妇少，无事笑谈稀。

官小何时去，家贫几日肥。更须烦德曜，相伴老残晖。
和张宪登乌尤山
吴泳（宋代）

天戈何日戮蚩尤，省得营屯戍卒骄。
事会无穷人物眇，坳杯莫救釜中焦。